Chili- ja barbecue-brändi Poppamiehen Cherry & Cola BBQ -kastike on voittanut kansainvälisen Flavor Awards -kilpailun.

Marko Suksi (keskellä) iloitsee tiiminsä kanssa voitosta. POPPAMIES

Suomalaisen, maustekastikkeistaan tunnetun Poppamiehen grillauskastike on palkittu maailman parhaana bbq-tuotteena Yhdysvalloissa järjestettävässä Flavor Awardsissa. Poppamiehen Cherry & Cola BBQ -kastike voitti kilpailussa oman bbq-kategoriansa, koko kilpailun parhaan tuotteen palkinnon sekä yleisön suosikki -kategorian.

Marko " Poppamies " Suksi iloitsee tuotteen menestyksestä.

- Yleisön suosikki -palkinto lämmittää mieltä erityisen paljon, hän toteaa.

Voittoja kahminut tuote on klassinen barbecue-kastike, jossa maistuu voimakkaasti kirsikka.

- Kastike on osa kolmen tuotteen uutta sarjaa, jossa ajatuksena on ollut tehdä klassisia kotikokkien käyttämiä kastikkeita homemade-otteella. Käytännössä kyse on hyvin perinteisestä amerikkalaisesta grillauskastikkeesta, joka tehdään keittämällä kasaan colaa ja lisäämällä joukkoon ketsuppia ja mausteita, Suksi kertoo Pippuri.fi:lle.

Keväällä myyntiin tullut kirsikkainen kastike on maistunut paitsi Flavor Awardsin raadille, myös suomalaisille grillaajille.

POPPAMIES

- Kastike on menestynyt mielettömän hyvin. Voisi sanoa, että se on ollut koko kesän paras tuotteemme, Suksi kertoo.

Kirsikka jakaa mielipiteitä

Barbecue-kulttuuri elää voimakkaana Yhdysvalloissa, jossa kastikkeita käytetään perinteisesti lihan grillauksessa. Grillauksen loppuvaiheessa lihan päälle valeltu kastike tekee lihan pinnasta tahmean ja antaa sille makua. Suksin mukaan grillauskastikkeet sopivat hyvin myös kasviksille tai käytettäväksi sellaisenaan esimerkiksi dippikastikkeiden tapaan.

- Cherry & Cola -kastike on aivan mahtava hampurilaisen välissä. Vaimoni taas käyttää kirsikkakastiketta pizzapohjan päällä.

Suksi tietää kirsikan jakavan yleisesti ihmiset tiukasti kahteen eri leiriin.

- Tätä joko rakastetaan tai vihataan. Jos ei tykkää kirsikasta, kannattaa kokeilla jotain muuta. Me teemme tuotteemme aina keittiömestariotteella, eli kun sanomme, että tuotteessa maistuu joku ainesosa, se myös maistuu kunnolla, hän naurahtaa.

Kansainvälinen Flavor Awards järjestetään vuosittain USA:ssa Wisconsinissa. Ruoka-alan tapahtumassa kilpailee useiden eri valmistajien mausteisia ja vahvoja tuotteita ympäri maailmaa. Tänä vuonna kilpailussa oli yhteensä 33 kategoriaa, joissa kilpaili satoja kastikkeita, hilloja, marinadeja, lisukkeita ja juomia.

Katso videolta ohje kuinka voit itse tehdä BBQ-kastikeen.